**Bemutatóóra**

Mentoráló intézményi tevékenységünk keretében ebben a tanévben immár harmadik alkalommal szerveztem bemutatóórát iskolánkban az érdeklődő oktatási intézmények számára. Ezúttal a nyolcadikosok rendhagyó osztályfőnöki óráját láthatták a vendég pedagógusok és a helyi kollégák.

Témánk a Hogyan készítsünk pedagógus etikai kódexet? című jó gyakorlatunk III. kötetének felülvizsgálata volt. Arra kerestük a választ, hogyan alakítható ki harmonikus tanár-diák viszony a tantestület és a diákközösség közös munkája során.

Ennek érdekében arra vállalkoztunk, hogy a 2010/2011-es tanévben elkészített etikai kódexünk III. kötetét ebben a tanévben megújítjuk: az „Ideális tanár” mellett megalkotjuk az „Ideális diák” értékrendjét is.

Nyolcadikos diákjaink szerint az „Ideális diák” tisztelettudó, szorgalmas, őszinte, becsületes, kötelességtudó, segítőkész, empatikus, életvidám, humoros. Örömmel állapítottuk meg, hogy ez az értékrend minden felsős osztály esetében elfogadott.

Ezt követően példákat kerestünk az iskolai életből azokra az esetekre, amikor a diák akarva-akaratlanul megsértette az általuk felállított értékrendet. Azt is megfogalmazták, milyen következményekkel jár a helytelen viselkedés. Itt három különböző szempontból alakították ki véleményüket: a diáktársak, a tanárok, valamint a diák saját fejlődése szempontjából.

Végül megoldási módokat javasoltak, melyeket akár a „Diákbíróság” hatáskörébe át is ruházhat a tantestület.

Az óra záró részében mindenki önkritikusan megfogalmazta, hány %-ban érzi magát „Ideális diáknak”, s mikor (hányadik osztályosként) állt legközelebb ehhez a vágyott, tökéletes egyéniséghez.

Pedagógusok és diákok kölcsönösen jól érezték magukat az órán, s az azt követő megbeszélésen a vendég pedagógusok hasznosnak és gyakorlatiasnak érezték a hospitálást.

Reméljük, az érdeklődő intézmények pedagógusaival legközelebbi műhelymunkánkon (március 11-én) újra találkozunk.

Kincsesbánya, 2015. 02. 19.

Keszte Jánosné

tagintézmény-vezető